Illum, il-Kummissjoni Ewropea kkonkludiet l-ewwel ftehim mal-kumpanija farmaċewtika AstraZeneca biex tixtri vaċċin potenzjali kontra l-COVID-19 kif ukoll biex tagħtih bħala donazzjoni lill-pajjiżi bi dħul aktar baxx jew medju jew tiddiriġih lejn il-pajjiżi oħra. Dan wara l-passi pożittivi fir-rigward tal-konklużjoni ta' diskussjonijiet esploratorji ma' Sanofi-GSK imħabbra fil-31 ta' Lulju u ma' Johnson & Johnson fit-13 ta' Awwissu. Ladarba ġie ppruvat li l-vaċċin huwa sikur u effettiv kontra l-COVID-19, il-Kummissjoni issa qablet dwar il-bażi għal qafas kuntrattwali dwar ix-xiri ta' 300 miljun doża tal-vaċċin AstraZeneca, bil-possibbiltà li tixtri 100 miljun oħra, f'isem l-Istati Membri tal-UE. Il-Kummissjoni tkompli tiddiskuti ftehimiet simili ma' manifatturi oħra tal-vaċċini. Ursula von der Leyen, il-President tal-Kummissjoni Ewropea, qalet: “In-negozjati intensi tal-Kummissjoni Ewropea jkomplu jiksbu r-riżultati. Il-Ftehim tal-lum huwa l-pedament fl-implimentazzjoni tal-Istrateġija dwar il-Vaċċini tal-Kummissjoni Ewropea. B'din l-istrateġija se nkunu nistgħu nipprovdu vaċċini kemm lill-Ewropej kif ukoll lil sħabna fi mkejjen oħra fid-dinja.” Stella Kyriakides, il-Kummissarju għas-Saħħa u s-Sikurezza Alimentari, qalet: “Illum, wara ġimgħat ta' negozjati, għandna l-ewwel ftehim antiċipat ta' xiri tal-UE għal vaċċin kandidat. Nixtieq nirringrazzja lill-AstraZeneca għall-impenn kostruttiv tagħha f'dan il-ftehim tant importanti għaċ-ċittadini tagħna. Se nkomplu naħdmu bla waqfien biex nattiraw aktar kandidati f'portafoll wiesa' ta' vaċċini tal-UE. Vaċċin sikur u effettiv jibqa' l-istrateġija l-aktar ċerta biex nipproteġu ċ-ċittadini tagħna u l-bqija tad-dinja mill-coronavirus.” Il-ftehim approvat illum se jkun iffinanzjat mill-Istrument għall-Appoġġ ta' Emerġenza, li għandu fondi dedikati għall-ħolqien ta' portafoll ta' vaċċini potenzjali bi profili differenti u prodotti minn kumpaniji differenti. Il-vaċċin kandidat ta' AstraZeneca diġà jinsab fil-Fażi II/III tal-Provi Kliniċi fuq skala kbira wara riżultati promettenti fil-Fażi I/II li jikkonċernaw is-sikurezza u l-immunoġeniċità. Id-deċiżjoni li jiġi appoġġat il-vaċċin propost minn AstraZeneca, fost oħrajn, hija bbażata fuq approċċ xjentifiku sod u t-teknoloġija użata (il-vaċċin ChAdOx1 li huwa bbażat fuq l-adenovirus mhux replikattiv rekombinanti tax-ximpanżì), il-veloċità tat-twassil tal-vaċċin fuq skala kbira, il-kost, il-kondiviżjoni tar-riskju, ir-responsabbiltà u l-kapaċità ta' produzzjoni biex il-vaċċin jiġi pprovdut madwar l-UE kollha. Il-proċessi regolatorji se jkunu flessibbli imma jibqgħu robusti. Flimkien mal-Istati Membri u mal-Aġenzija Ewropea għall-Mediċini, il-Kummissjoni se tuża l-flessibbiltajiet eżistenti fil-qafas regolatorju tal-UE biex tħaffef l-awtorizzazzjoni u d-disponibbiltà ta' vaċċini li għandhom suċċess kontra l-COVID-19. Dan jinkludi proċedura aċċellerata għall-awtorizzazzjoni u flessibbiltà fir-rigward tat-tikkettar u tal-imballaġġ. Sfond Fit-17 ta' Ġunju, il-Kummissjoni Ewropea ppreżentat l-Istrateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19. Biex tikkumpensa għad-dritt li tixtri numru speċifiku ta' dożi ta' vaċċin f'perjodu ta' żmien partikolari, il-Kummissjoni se tiffinanzja, bil-quddiem, parti mill-ispejjeż li jiffaċċjaw il-produtturi tal-vaċċini fil-forma ta' Ftehimiet Antiċipati ta' Xiri. Il-finanzjament ipprovdut jitqies bħala kapparra għall-vaċċini li mbagħad fil-fatt se jinxtraw mill-Istati Membri. Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet se jippermettu li jsiru investimenti li f'ċirkostanzi differenti aktarx ma kinux isiru. Il-Kummissjoni Ewropea hija impenjata wkoll li tiżgura li kull min għandu bżonn il-vaċċin jieħdu, madwar id-dinja kollha u mhux biss lokalment. Ħadd mhu se jkun sikur sakemm kulħadd ikun sikur. Għalhekk ġabret madwar EUR 16-il biljun mill-4 ta' Mejju 2020 mir-Rispons Globali għall-Coronavirus, l-azzjoni globali għal aċċess universali għat-testijiet, trattamenti u vaċċini kontra l-coronavirus u għall-irkupru globali. Għal aktar informazzjoni Strateġija tal-UE għall-Vaċċini Rispons tal-UE għall-Coronavirus